Document ID: 32005D0075

NÕUKOGU OTSUS,
26. aprill 2004,
ühenduse ühinemise kohta Vaikse ookeani lääne- ja keskosa pika rändega kalavarude kaitse ja majandamise konventsiooniga
(2005/75/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõike 2 esimese lõigu esimese lausega ja artikli 300 lõike 3 teise lõiguga,
võttes arvesse komisjoni ettepanekut,
võttes arvesse Euroopa Parlamendi nõusolekut (1)
ning arvestades järgmist:
(1)
Ühenduse pädevuses on vastu võtta kalavarude kaitset ja majandamist käsitlevaid meetmeid ja sõlmida lepinguid kolmandate riikide ja rahvusvaheliste organisatsioonidega.
(2)
Ühendus on Ühinenud Rahvaste Organisatsiooni mereõiguse konventsiooni, mis kohustab rahvusvahelise üldsuse kõiki liikmeid tegema koostööd mere elusressursside kaitse ja majandamise vallas, osaline.
(3)
Ühendus on sõlminud kokkuleppe 10. detsembri 1982. aasta Ühinenud Rahvaste Organisatsiooni mereõiguse konventsiooni nende sätete rakendamise kohta, mis käsitlevad piirialade kalavarude ja siirdekalade kaitset ja majandamist (2) (ÜRO 1995. aasta kalavarude kokkulepe).
(4)
Vaikse ookeani lääne- ja keskosa pika rändega kalavarude kaitse ja majandamise konventsioon oli allakirjutamiseks avatud 5. septembril 2000. aastal Honolulus peetud mitmepoolse kõrgetasemelise konverentsi seitsmendal istungil.
(5)
Kõnealune konventsioon on avatud ühendusele ühinemiseks vastavalt selle artiklile 35.
(6)
Kõnealuse konventsiooniga soovitakse kindlustada tõhusa majandamise teel Vaikse ookeani lääne- ja keskosa pika rändega kalavarude pikaajaline kaitse ja säästev kasutamine kooskõlas Ühinenud Rahvaste Organisatsiooni mereõiguse konventsiooni ja ÜRO 1995. aasta kalavarude kokkuleppega.
(7)
Ühenduse kalurid tegutsevad konventsioonialal. Seega on ühenduse huvides saada kõnealuse konventsiooni alusel loodava piirkondliku kalandusorganisatsiooni täisliikmeks kooskõlas kohustustega, mis ühendusel on rahvusvahelise mereõiguse alusel. Seetõttu peaks ühendus ühinema kõnealuse konventsiooniga,
ON TEINUD JÄRGMISE OTSUSE:
Artikkel 1
Käesolevaga kiidetakse heaks Euroopa Ühenduse ühinemine Vaikse ookeani lääne- ja keskosa pika rändega kalavarude kaitse ja majandamise konventsiooniga.
Konventsiooni tekst on lisatud käesolevale otsusele.
Artikkel 2
Nõukogu eesistujal on õigus määrata isik(ud), kes on vastavalt kõnealuse konventsiooni artiklile 35 volitatud andma ühinemiskirja hoiule Uus-Meremaa valitsusele.
Luxembourg, 26. aprill 2004

Labels: 20
15
5
6